《竹西怀古》
宋代·李易

淮南昔繁丽，富庶天下称。管弦十万户，夜夜闻喧腾。

不徒竹西寺，歌吹相豪矜。一朝烽火急，廛市为沟塍。

风月无欢场，睥睨皆射堋。荒荒野月白，照地如寒冰。

自从画江守，岁岁输金缯。萧条闾井间，水旱又频仍。

我来经故里，日暮此一登。隋唐倏己往，遗迹几废兴。

江山极苍莽，望之涕沾膺。

作者简介：李易（？～一一四二），字顺之，江都（今江苏扬州）人。高宗建炎二年（一一二八）进士。三年，为江阴军签判。绍兴元年（一一三一），擢太常博士，迁中书舍人，出知扬州。官至敷文阁待制。十二年，卒于秀州（《建炎以来系年要录》卷一四七）。《两宋名贤小集》卷一八四存有《李敷文诗集》一卷。事见《宋历科状元录》卷五，今录诗十三首。